曹爽

曹爽，字，小字，沛國譙縣啲人，三國曹魏大將，曹真個仔，曹操侄孫。曹叡臨死前叫佢同司馬懿一齊輔政。後尾司馬懿發動高平陵之變奪權，曹爽畀司馬懿處死。

生平

早年
曹爽年輕嗰陣同太子曹叡係好朋友。曹叡繼位後，任命佢做散騎侍郎，後尾佢又遷任城門校尉加散騎常侍，再轉任武衛將軍，曹叡好寵愛佢。太和五年，曹爽老豆曹真死咗，佢繼承咗老豆嘅爵位。景初三年，曹叡病重，佢將曹爽叫到牀前，任命佢為大將軍，假節鉞，都督中外諸軍事，錄尚書事；並且命令佢同司馬懿一齊輔助八歲嘅曹芳。曹芳繼位後加封曹爽為侍中，改封佢做武安侯，食邑一萬二千戶。佢上朝嗰時可以帶劍同埋着鞋，入朝嗰時唔使行咁快，見皇帝嗰時唔使叫名。

輔政
曹爽嘅親信丁謐出計，叫曹爽出面奏請曹芬，叫曹芳下詔尊司馬懿為太傅，表面上係畀司馬懿更尊貴嘅名號，實際上係將所有權力集中喺自己身上。曹爽用咗丁謐嘅計，佢叫自己細佬曹羲上表尊司馬懿為太傅，曹芳於是下詔尊司馬懿為太傅。曹爽任命自己嘅細佬做官，曹羲做中領軍，曹訓做武衛將軍，曹彥做散騎常侍侍講，其他細佬就以列侯嘅身份喺皇帝度做嘢，成日出入皇宮禁地，佢哋嘅尊貴同埋恩寵無人能比。南陽嘅何晏、鄧颺、李勝，沛國嘅丁謐同埋東平嘅畢軌喺當地嘅名望好高，佢哋好想做官，但曹叡認為佢哋太過浮華而冇重用佢哋。曹爽輔政嗰時畀佢哋官做，並且任用佢哋嚟做自己嘅心腹。鄧颺諗住幫曹爽建立聲望，於是勸佢去征伐蜀漢，曹爽聽咗鄧颺嘅建議，司馬懿諗住阻止曹爽，但冇成功。正始五年，曹爽到咗長安，佢帶領六七萬士兵從駱谷行去蜀地，嗰時關中同埋氐、羌嘅物質供應唔到，餓死咗好多牲畜，路上都係乞食嘅百姓。行咗幾百里路之後，蜀軍治山設防，魏軍無法前進。曹爽嘅參軍楊偉同埋征西將軍夏侯玄都勸曹爽撤退，曹爽雖然唔開心，但喺最後都係選擇撤退。佢哋喺撤退嗰時畀蜀將費禕截擊，結果損失慘重。羌、胡呢啲幫手嘅外族都喺度抱怨，關中亦都大為虛耗。

作威作福
原先曹爽仲係好尊重司馬懿，但係之後佢重用嘅何晏等人不斷推舉曹爽，叫佢唔好將啲重要嘅職位畀其他人。於是曹爽將重要嘅職位都畀自己嘅親信嚟做，司馬懿嘅權力逐漸被削減，於是佢詐病嚟避開曹爽。曹爽於是更加大膽，佢縱容自己嘅黨羽親信，例如何晏搶咗幾百頃桑田同埋湯沐地作為自己嘅產業，又偷竊官物，向其他州郡索嘢，冇官員敢企出嚟反抗。得罪何晏等人嘅盧毓、傅嘏等大臣都因為小事而被免官。曹爽嘅衣食住行都同皇帝嘅差唔多，佢仲積聚咗好多珍奇嘅玩物。曹爽有好多妻妾，佢甚至私自帶走咗曹叡留低嘅才人，將佢哋當作自己嘅家妓。曹爽又擅自攞走太樂樂器同埋調武庫嘅禁兵嚟製作自己嘅窟室，成日同何晏班友喺入面飲酒作樂。曹爽嘅細佬曹羲十分擔心，佢多次勸諫曹爽，但係曹爽唔止唔聽，仲因此而好唔開心。司馬懿雖然詐病唔上朝，但其實暗中謀奪兵權，更喺曹爽親信李勝面前扮病，曹爽信以為真，於是冇任何戒心。

失勢
正始十年，曹芳同埋曹爽三兄弟到高平陵拜祭曹叡。司馬懿喺洛陽發動政變，佢話曹爽意圖篡位，因此奉郭太后嘅旨意罷免曹爽，佢又閂咗洛陽嘅城門，仲佔領咗曹爽兄弟嘅軍營。詔書傳到曹爽嗰度，曹爽好驚，唔知點算好，佢又唔敢攞畀曹芳睇，於是佢將車駕停喺伊水南，喺嗰度住咗落嚟，佢起咗鹿角，並且屯咗幾千個士兵嚟自衛。大司農桓範喺兵變發生之後冇去理太后嘅徵召，反而走出搵曹爽。桓範勸曹爽先將皇帝帶到許昌，然後以皇帝之名號召全國一齊做低司馬懿，但係曹爽兄弟冇作出決定。呢個時候，司馬懿派陳泰、尹大目同埋許允呢啲曹爽嘅親信同埋朋友嚟揾曹爽，佢哋勸曹爽放棄權力，返洛陽過有錢人生活。曹爽諗咗成晚，最後決定投降司馬懿，於是佢同曹芳一齊返洛陽。桓範知道之後喊住話道：「曹真咁叻嘅人，點解會生出你哋咁嘅兩兄弟，睇嚟今日要睇住你哋冚家剷喇！」。曹爽兄弟雖然被免職，但佢哋仲係以侯爵嘅身份返到自己屋企。司馬懿喺曹爽府第四角起高樓，叫人喺度監視佢哋。曹爽兄弟唔知司馬懿想點，於是話唔夠嘢食，叫司馬懿畀啲嘢食畀自己。之後司馬懿派人將嘢食送嚟，曹爽兄弟好開心，以為自己唔會畀殺。之後黃門張當供稱曹爽等人意圖謀反，曹爽同佢啲親信因此被處死，並被誅滅三族。

參攷

引用

三國人